Diari Oficial de la Generalitat Valenciana


Sumari del DOGV 1353, del 24-07-1990 (1990/818298)

ORDRE de 29 de juny de 1990, de la Conselleria d'Agricultura i Pesca, per la qual és regulada la concessió d'ajudes a la participació en les fires comercials monogràfiques de caràcter agrari i alimentari, a la programació i organització d'activitats complementàries que hi haja, i, en particular, a la participació dels viveristes de cítrics valencians en exposicions i congressos fora del territori nacional.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1990/06/29/(3)/dof/vci/html**

### Dades del document

Número de DOGV
:   1353

Data del DOGV
:   24-07-1990

Secció del DOGV
:   DISPOSICIONS GENERALS

Número del document
:   1990/818298


Data del document
:   29-06-1990

Organisme emissor
:   Conselleria d'Agricultura, Ramaderia i Pesca

Tipus de document
:   Ordre

Anàlisi jurídica

Ordre de 29 de juny de 1990, de la Conselleria d'Agricultura i Pesca, per la qual es regula la concessió d'ajudes a la participació en les fires comercials monogràfiques de caràcter agrari i alimentari, a la programació i organització de les activitats complementàries que hi haja i, en particular, a la participació dels viveristes de cítrics valencians en exposicions i congressos fora del territori nacional.  
Al llarg de l'any, són tradicionals les fires nacionals i internacionals de caràcter agrari i alimentari que hi ha a la Comunitat Valenciana. Totes constitueixen una plataforma adequada per a la divulgació d'innovacions tecnològiques en el sector agrari i per a la promoció i la millora de la qualitat dels productes exposats. La Conselleria d?Agricultura i Pesca ha donat suport a les empreses expositores a les darreres edicions, subvencionant el cost de la superfície d'exposició, i es considera convenient continuar aquesta política d'ajudes per tal de fomentar el necessari punt d'encontre entre expositors i visitants de l?extens programa que atenen les fires.  
Per tot açò, vista la proposta de les Direccions Generals de Producció i Indústries Agràries, i d'Innovació i Promoció Agrària, fent ús de les facultats que tinc atribuïdes,  
ORDENE:  
Article primer  
Per tal de promoure les activitats comercials agràries i l'acostament entre l?oferta i la demanda, d'afavorir la divulgació en el sector agrari de les noves tecnologies, de fomentar la promoció comercial de la qualitat dels productes agro-alimentaris i d'ajudar els viveristes de cítrics en la seua projecció internacional, la Conselleria d?Agricultura i Pesca recolzarà econòmicament, en els termes prevists en aquesta disposició, la participació en les fires monogràfiques de caràcter agrari i alimentari que hi haja a la Comunitat Valenciana, l?organització i realització d'activitats complementàries paral·leles a aquestes fires i la participació de viveristes valencians de cítrics a les fires Internacionals.  
Article segon  
Podran ser beneficiaris de les subvencions regulades en aquesta ordre:  
a) Els expositors de fires monogràfiques agràries i alimentàries que, de caràcter nacional o internacional, hi haja a la Comunitat Valenciana, quan exposen productes agraris o mitjans de producció d'aplicació a l'activitat agrària o quan la seua oferta comercial siga relacionada amb la millora de la qualitat en els processos de transformació, industrialització i comercialització de productes agraris inclosos en els plans de promoció de sectors d'interés agro-alimentari. Unicament podran acollir-s'hi els expositors amb domicili o explotació agrària ubicada al territori de la Comunitat Valenciana.  
b) Els òrgans promotors, oficialment i directa, de les fires monogràfiques de caràcter agrari i alimentari que hi haja a la Comunitat Valenciana, per les activitats que promoguen i organitzen paral·lelament a la celebració de les exposicions principals.  
c) Els viveristes de cítrics amb explotacions situades majoritàriament al territori de la Comunitat Valenciana, per la seua participació en exposicions, fires, congressos o altres manifestacions comercials de caràcter agrari, fetes fora del territori nacional.  
Els beneficiaris de les subvencions hauran de justificar el compliment de les seues obligacions tributàries i de cara a la Seguretat Social, durant el darrer exercici.  
Article tercer  
Cas dels beneficiaris definits en l'apartat a) de l'article anterior, la quantia de la subvenció consistirà en dues mil cinc-centes (2.500) pessetes per metre quadrat de superfície del pavelló o exposició, amb un límit màxim de dues-centes cinquanta mil (250.000) pessetes, tret que es tracte d'entitats associatives agràries (cooperatives o societats agràries de transformació), que percebran tres mil cinc-centes (3.500) pessetes per metre quadrat, amb un límit de tres-centes cinquanta mil (350.000) pessetes.  
Quan es tracte d'expositors del sector de maquinària agrícola, els límits màxims d?adés seran incrementats en cinquanta mil (50.000) pessetes.  
L?import de la subvenció serà pagat directament a la institució de la fira, que la descomptarà a l?expositor subvencionat, del cost de la superfície d'exposició.  
Article quart  
La Conselleria d?Agricultura i Pesca podrà subvencionar fins a la meitat del cost de les activitats complementàries que hi haja, per raó de les fires monogràfiques de caràcter agrari i alimentari, a la Comunitat Valenciana. La decisió d'atorgament o no de la subvenció, i la determinació de l'import, en cada cas, seran preses i realitzades en funció de l'ordenació de l'activitat paral·lela promoguda a les finalitats indicades en l'article primer d'aquesta disposició.  
Article cinquè  
Les ajudes als viveristes per la participació a les fires celebrades fora del territori nacional, els seran pagades directament, en la quantia màxima de quatre-centes mil (400.000) pessetes.  
Article sisé  
Les subvencions se sol·licitaran, tramitaran i atorgaran conformement al procediment següent:  
1. Les sol·licituds es dirigiran al Director General de Producció i Indústries Agràries, cas d'exposició de productes agraris propis i de mitjans de producció, i de participació de viveristes en congressos i exposicions fora del territori nacional, i, al Director General d'Innovació i Promoció Agrària, cas d'exposició de productes relacionats amb la promoció de la qualitat i d?activitats paral·leles a les fires.  
2. Les sol·licituds d'ajuda a la participació en fires monogràfiques de caràcter agrari i alimentari, que hi haja a la Comunitat Valenciana, seran presentades a través de la institució de la fira, abans del 20 de setembre de cada any. La dita institució de la fira haurà de trametre a cada Direcció General, una relació nominal i alfabètica dels expositors sol·licitants de la subvenció, que reunesquen les condicions establertes en aquesta ordre, amb la descripció dels productes que exposen i les característiques que tenen, el nombre de metres quadrats contractats d'exposició, la identificació de l?estant i el número d'identificació fiscal.  
3. La resta de sol·licituds seran presentades directament al Registre de la Conselleria d?Agricultura i Pesca, carrer d'Amadeo de Saboya, núm. 2, de València, si més no, amb deu dies d?antelació a l?inici de l'activitat per a la qual se sol·licita l'ajuda.  
4. Per al pagament de les subvencions sol·licitades a través de la institució de la fira, aquesta haurà de presentar a cada Direcció General, abans del 15 de novembre, la relació definitiva, nominal i alfabètica, dels expositors, amb indicació de la superfície ocupada.  
5. Per al pagament de les subvencions als viveristes de cítrics participants en exposicions internacionals, hauran de presentar justificació d?assistència i de despeses derivades de la dita participació, a la Direcció General de Producció i Indústries Agràries, en el termini d'un mes comptador de la finalització de l?exposició o congrés.  
Article seté  
Dins de les disponibilitats pressupostàries, les subvencions es pagaran a càrrec dels programes: 714.20, «Ordenació i millora de la producció agrària», cas de les sol·licituds dirigides a la Direcció General de Producció i Indústries Agràries, i 542.20, «Transformació, innovació i tecnologia agrària i pesquera»;?, cas de les dirigides a la Direcció General d'Innovació i Promoció Agrària.  
DISPOSICIO FINAL  
Aquesta ordre entrarà en vigor l?endemà de la publicació en el Diari Oficial de la Generalitat Valenciana.  
València, 29 de juny de 1990.  
El Conseller d?Agricultura i Pesca,   
LLUIS FONT DE MORA I MONTESINOS


Còpia Permalink ELI